[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 2.2.2009

KOM(2009) 37 endelig

2009/0008 (CNS)

Forslag til

RÅDETS FORORDNING (EF) Nr.

om ændring af forordning (EF) nr. 637/2008 for så vidt angår de nationale omstruktureringsprogrammer for bomuldssektoren

(forelagt af Kommissionen)

BEGRUNDELSE

1. BAGGRUNDEN FOR FORSLAGET

- Begrundelse og formål

Rådet opfordrede i sine konklusioner den 20. november 2008 Kommissionen til at foreslå en ændring af forordning (EF) nr. 637/2008 for at udvide programmeringsperioden for omstruktureringsprogrammerne i bomuldssektoren. En sådan ændring vil muliggøre en mere effektiv gennemførelse af omstruktureringsprocessen.

- Generel baggrund

Efter at EF-Domstolen den 7. september 2006 annullerede bomuldsreformen fra 2004, foreslog Kommissionen den 9. november 2007 en ny bomuldsstøtteordning (KOM(2007) 701). Den 23. juni 2008 vedtog Rådet forordning (EF) nr. 637/2008 om ændring af forordning (EF) nr. 1782/2003 og om fastlæggelse af nationale omstruktureringsprogrammer for bomuldssektoren. Den nye støtteordning fastsatte arealbetalinger for et maksimalt garantiareal for bomuld pr. medlemsstat.

Parallelt hermed er det nationale omstruktureringsprograms mål at støtte den europæiske bomuldssektor på baggrund af de vanskeligheder, som er en følge af den ændrede retlige sammenhæng og markedssammenhæng. Specielt er der i nogle produktionsområder en betydelig overkapacitet i bomuldsegreneringsindustrien.

- Gældende bestemmelser på det område, som forslaget vedrører

Det nuværende forslag vedrører tekniske ændringer af Rådets forordning (EF) nr. 637/2008 med hensyn til anvendelsen af de nationale omstruktureringsprogrammer.

- Overensstemmelse med andre EU-politikker og -mål

Ikke relevant.

2. HØRING AF INTERESSEREDE PARTER OG KONSEKVENSANALYSE

- Høring af interesserede parter

- Der blev under forberedelsen af forslaget til den nye reform i bomuldssektoren i 2006 og 2007 gennemført en omfattende høring af de berørte parter i bomuldssektoren. Da det nuværende forslag kun ændrer tekniske detaljer i det eksisterende retsgrundlag, som allerede gælder i 2009, er det ikke hensigtsmæssigt at gennemføre yderligere høringer.

- Ekspertbistand

Der har ikke været behov for ekstern ekspertbistand.

- Konsekvensanalyse

Da forslaget vedrører en specifik ændring af det eksisterende retsgrundlag for medlemsstaterne med hensyn til gennemførelsen af deres omstruktureringsprogrammer, er der ikke foretaget en konsekvensanalyse.

Da der ikke er yderligere midler til rådighed, anses den af Rådet foreslåede fremgangsmåde for den mest gennemførlige inden for rammerne af den reform af bomuldssektoren, der blev vedtaget i juni 2008.

3. FORSLAGETS RETLIGE ELEMENTER

- Resumé af forslaget

Rådets forordning (EF) nr. 637/2008 fastsætter fireårige omstruktureringsprogrammer. På baggrund af de substantielle vanskeligheder, sektoren står overfor, bør medlemsstaterne imidlertid have mulighed for i stedet at fremlægge et otteårigt program. En otteårig periode vil gøre det muligt at iværksætte et større antal foranstaltninger uden at øge de årlige finansieringsrammer.

Egreneringsanlæg, der i referenceproduktionsåret ikke drives af ejerne, er undtaget fra modtagere af foranstaltninger omfattet af Rådets forordning (EF) nr. 637/2008. Den foreslåede tekniske ændring sikrer, at alle egreneringsanlæg, der er i drift i referenceperioden, kan være støtteberettigede.

- Retsgrundlag

Artikel 37, stk. 2, i traktaten om oprettelse af Det Europæiske Fællesskab og protokol nr. 4 om bomuld (knyttet til tiltrædelsesakten af 1979).

- Subsidiaritetsprincippet

Subsidiaritetsprincippet finder anvendelse, for så vidt som forslaget ikke hører ind under Fællesskabets enekompetence.

For at sikre lige konkurrencevilkår i bomuldssektoren er det vigtigt med en fælles ramme for omstruktureringsforanstaltninger, og en sådan blev vedtaget i juni 2008. Det nuværende forslag ændrer ikke denne rådsforordning fundamentalt.

Subsidiariteten vedrørende disse omstruktureringsprogrammer sikres ved, at medlemsstaterne får tilladelse til at vælge de foranstaltninger fra udvalget i rådsforordningen, som bedst opfylder behovene i deres produktionsområder.

- Proportionalitetsprincippet

Forslaget er i overensstemmelse med proportionalitetsprincippet, fordi de foreslåede ændringer ikke ændrer på den generelle ramme, som Rådet vedtog i juni 2008, men derimod giver medlemsstaterne nye valgmuligheder.

- Reguleringsmiddel/-form

Foreslået retsakt: Rådsforordning om ændring af Rådets forordning (EF) nr. 637/2008.

4. BUDGETMÆSSIGE KONSEKVENSER

Forslaget øger ikke de årlige budgettildelinger, der er til rådighed for medlemsstaterne til deres omstruktureringsprogrammer, men det giver medlemsstaterne mulighed for at forelægge et program for en periode på otte år, dvs. 2010-2017. Niveauet for den årlige støtte til omstruktureringsprogrammet er allerede fastsat i Rådets forordning (EF) nr. 637/2008 og forbliver uændret. Hvis en medlemsstat vælger at forelægge et otteårigt program, så skal dens årlige tildeling automatisk overføres til medlemsstatens nationale loft for direkte betalinger, jf. bilag VIII til forordning (EF) nr. 1782/2003, i 2018.

2009/0008 (CNS)

Forslag til

RÅDETS FORORDNING (EF) Nr.

om ændring af forordning (EF) nr. 637/2008 for så vidt angår de nationale omstruktureringsprogrammer for bomuldssektoren

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37, stk. 2, tredje afsnit,

under henvisning til tiltrædelsesakten af 1979, særlig stk. 6 i protokol nr. 4 om bomuld[1],

under henvisning til forslag fra Kommissionen[2],

under henvisning til udtalelse fra Europa-Parlamentet[3], og

ud fra følgende betragtninger:

(1) Kapitel 2 i Rådets forordning (EF) nr. 637/2008 af 23. juni 2008 om ændring af forordning (EF) nr. 1782/2003 og om fastlæggelse af nationale omstruktureringsprogrammer for bomuldssektoren[4] indeholder bestemmelser om fireårige omstruktureringsprogrammer, som skal vedtages på medlemsstatsplan til finansiering af bl.a. specifikke foranstaltninger til støtte for egreneringsindustrien.

(2) Den økonomiske situation for bomuldssektoren i Fællesskabet og behovet for hurtigst muligt at foretage substantielle omstruktureringsforanstaltninger, der også omfatter alle berørte egreneringsvirksomheder, berettiger til, at der indføres en otteårig programmeringsperiode. Hvis der imidlertid skal gennemføres et mere substantielt otteårigt program, bør overførslen til det nationale loft som fastsat i bilag VIII til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere[5] ske uopholdeligt.

(3) Ifølge artikel 7, stk. 2, litra a), i forordning (EF) nr. 637/2008 er støttemodtagere i henhold til kapitel IV i Rådets forordning (EF) nr. 1051/2001 af 22. maj 2001 om støtte til bomuldsproduktionen[6] i produktionsåret 2005/06 støttemodtagere for så vidt angår de foranstaltninger, der omhandles i artikel 7, stk. 1, litra a), b) og d), i forordning (EF) nr. 637/2008. Nogle egreneringsanlæg er i referenceproduktionsåret 2005/06 ikke blevet drevet af deres ejere, og disse var ikke støtteberettigede under kapitel IV i forordning (EF) nr. 1051/2001 og således udelukket fra deltagelse i omstruktureringsprocessen. For at de nationale omstruktureringsprogrammer kan være effektive, bør alle egreneringsanlæg, der var i drift i referenceproduktionsåret og støtteberettigede under kapitel IV i forordning (EF) nr. 1051/2001, omfattes af foranstaltningerne i artikel 7, stk. 1, litra a), b) og d), i forordning (EF) nr. 637/2008. Det er derfor hensigtsmæssigt, at ejeren af anlægget er støtteberettiget under omstruktureringsprogrammet med henvisning til ovennævnte foranstaltninger.

(4) Forordning (EF) nr. 637/2008 bør ændres i overensstemmelse hermed —

UDSTEDT FØLGENDE FORORDNING:

Artikel 1

I forordning (EF) nr. 637/2008 foretages følgende ændringer:

(1) I artikel 4, stk. 1, indsættes følgende afsnit som andet afsnit:

"Uanset første afsnit kan medlemsstaterne inden den 31. december 2009 forelægge Kommissionen et enkelt udkast til ændret omstruktureringsprogram for en periode på otte år."

(2) I artikel 5, stk. 2, tilføjes følgende afsnit:

"Hvis en medlemsstat imidlertid vælger at forelægge et udkast til ændret omstruktureringsprogram for en periode på otte år, jf. artikel 4, stk. 1, andet afsnit, overføres dens årsbudget som omhandlet i artikel 5, stk. 1, til dens nationale loft som fastsat i bilag i VIII til forordning (EF) nr. 1782/2003 i regnskabsåret 2018, og det anvendes for de direkte betalinger, der finder sted i nævnte år. Den pågældende medlemsstat skal fremsende en meddelelse om gennemførelsen af omstruktureringsprogrammet og indfrielsen af dets mål senest den 1. januar 2018."

(3) Artikel 7, stk. 2, litra a), affattes således:

"a) ejere af egreneringsanlæg, hvortil der var blevet udbetalt støtte i henhold til kapitel IV i Rådets forordning (EF) nr. 1051/2001(*) i produktionsåret 2005/06 for så vidt angår støtte under de foranstaltninger, der er omhandlet i stk. 1, litra a), b) og d).

(*) EFT L 148 af 1.6.2001, s. 3".

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EFT L 291 af 19.11.1979, s. 174.

[2] EUT C […] af […], s. […].

[3] EUT C […] af […], s. […].

[4] EUT L 178 af 5.7.2008, s. 1.

[5] EUT L 270 af 21.10.2003, s. 1.

[6] EFT L 148 af 1.6.2001, s. 3. Ophævet ved forordning (EF) nr. 1782/2003.